Procurorii din cadrul Direcţiei Naţionale Anticorupţie – Serviciul teritorial Iaşi efectuează acte de urmărire penală faţă de inculpaţii
- **CLAPON GHEORGHE**, asociat unic şi administrator al SC” CLAPON CONSTRUCT”SRL IAŞI,
- **DRĂNICERU OLEG**, reprezentant al SC Flamingo – ES Ucraina, recidivist,
în sarcina cărora s-au reţinut infracţiunile de înşelăciune, fals în înscrisuri sub semnătură privată, în formă continuată, spălare de bani şi trafic de influenţă, ultimele trei în formă continuată.

Din Ordonanţa de punere în mişcare a acţiunii penale întocmită de procurori au rezultat următoarele:
În cursul anului 2011, acţionând concertat şi în baza aceleiaşi rezoluţii infracţionale, inculpaţii Clapon Gheorghe şi Drăniceru Oleg i-au indus şi menţinut în eroare pe reprezentanţii a două societăţi comerciale din România şi Germania, cu ocazia încheierii şi executării a două contracte de intermediere având ca obiect achiziţia, de la firma SC Flamingo – ES Ucraina, prin intermediul firmei SC ”CLAPON CONSTRUCT” SRL IAŞI, a unor utilaje (strunguri, maşini de găurit). Pentru justificarea sumelor încasate în avans, cei doi inculpaţi au prezentat documente care atestau nereal faptul că firma SC Flamingo – ES Ucraina achiziţionase utilajele în cauză de la un furnizor din Ucraina şi făcuse plata (parţială) a acestora, aspect infirmat de reprezentanţii firmei furnizoare. Prejudiciul total suferit de cele două societăţi care intenţionaseră să cumpere utilajele se ridică la valoarea de 1.112.200 euro.
Pentru a reintroduce în circuitul financiar legal sumele obţinute prin înşelăciune, cei doi inculpaţi s-au folosit de acte justificative false pentru a transfera banii din contul SC ”CLAPON CONSTRUCT” SRL IAŞI în contul altor persoane juridice, de unde au fost retraşi în numerar, în schimbul unor comisioane date persoanelor de sprijin.
De asemenea, în cursul anului 2011, inculpaţii Clapon Gheorghe şi Drăniceru Oleg, au pretins şi primit de la un denunţător suma totală de 300.000 euro, în mai multe tranşe, pentru a interveni pe lângă funcţionarii din Ministerul Economiei din Ucraina implicaţi în activitatea de licenţiere operaţiuni-export utilaje a SC Flamingo – ES Ucraina, şi respectiv, pe lângă funcţionarii vamali ucraineni implicaţi în activitatea de întocmire a documentelor vamale aferente exportului utilajelor vizate de contractele de intermediere, lăsând să se creadă că ar avea influenţă asupra acestora.
Celor doi inculpaţi li s-au adus la cunoştinţă acuzaţiile în conformitate cu prevederile art. 6 alin. 3 Cod de procedură penală, iar la data de 5 august 2011, procurorii anticorupţie au dispus reţinerea inculpaţilor pentru 24 de ore. La data de 6 august 2011, Tribunalul Iaşi a dispus arestarea preventivă pentru 29 de zile a inculpaţilor Clapon Gheorghe şi Drăniceru Oleg.
Facem precizarea că punerea în mişcare a acţiunii penale este o etapă a procesului penal reglementată de Codul de procedură penală, necesară în vederea propunerii unor măsuri preventive, activitate care nu poate, în nicio situaţie, să înfrângă principiul prezumţiei de nevinovăţie.